Виктор Юго
В старинната градина с алеи под липите…

Превод от френски: Кирил Кадийски, 2002

chitanka.info

В старинната градина с алеи под липите —

ни някой ще те зърне, ни слънцето слепи те —

кадилница уханна е всеки пукнат цвят

и там до късна вечер, от полъх свеж обвят,

из мраморните вази денят със страст позната

налива гъсти сенки и слънчева позлата,

и аз с безмерна обич — о, ангели над мен! —

в мечти унесен, гледам сред зноя просветлен

как птицата излита и се люлеят вейки,

и пак прекрасни мисли лелея в мен, вървейки,

дордето малчуганът, чието чело аз

целувам с жар, ме тегли припряно, с весел глас

натам, към пещерата, където свеж от влага

бръшлянът на потока брада зелена слага.

20 февруари 1837

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.